AARHUS: Der var ingen grænser for de positive kommentarer, da Åbykollegiet blev indviet i juni som totalt røgfrit kollegium - hvor beboere altså ikke må ryge hverken inde eller på grunden udenfor.

Fra Kræftens Bekæmpelse lød det blandt andet:

"Kollegiet i Aarhus viser forbilledligt, at vi alle kan bidrage til at skabe en røgfri fremtid. Det er stærkt og vil helt sikkert inspirere andre til at tænke 'hvad kan vi gøre'? Og det er nødvendigt, hvis vi skal lykkes med, at færre børn og unge begynder at ryge."

Men her fem måneder senere viser det sig, at det ikke har været helt så nemt at leve op til de gode intentioner.

Ifølge Århus Stiftstidendes oplysninger hænger lugten af både hash og cigaretter ofte både inde og udenfor kollegiet, ligesom brugte cigaretskod og joint ligger både ved indgangen og i kælderlokalet.